

KLASA: 112-02/24-01/5

URBROJ: 2109-13-24-03

Čakovec, 18. lipnja 2024.

**OBAVIJESTI I UPUTE KANDIDATIMA**

**za prijam u službu vježbenika za radno mjesto višeg stručnog suradnika za hrvatske branitelje i opće poslove**

U Narodnim novinama broj 74/24. od 19. lipnja 2024. godine objavljen je javni natječaj za prijam u službu vježbenika za radno mjesto višeg stručnog suradnika za hrvatske branitelje i opće poslove u Upravnom odjelu za civilno društvo i ljudska prava, na određeno vrijeme, te se daju upute kako slijedi.

Rok za podnošenje prijava kandidata na javni natječaj je 8 dana odnosno zaključno do 27. lipnja 2024. godine.

Izrazi koji se koriste u ovoj obavijesti za osobe u muškom rodu uporabljeni su neutralni i odnose se podjednako na muške i ženske osobe.

Opis poslova višeg stručnog suradnika za hrvatske branitelje i opće poslove:

* rješava u složenijim upravnim stvarima koje se odnose na statuse i prava HRVI iz Domovinskog rata, članova obitelji nestalog, smrtno stradalog i zatočenog hrvatskog branitelja, umrlih HRVI iz Domovinskog rata od I. do IV. skupine i članova njihovih obitelji, stradalih pirotehničara i članova njihovih obitelji
* rješava u upravnim stvarima iz Zakona o zaštiti vojnih i civilnih invalida rata
* rješava u najsloženijim upravnim stvarima koje se odnose na priznavanje prava na obvezno zdravstveno osiguranje osoba nesposobnih za samostalan život i rad koje nemaju sredstva za uzdržavanje, a navedeno pravo ne mogu ostvariti po drugoj osnovi
* vodi evidencije korisnika prava na zdravstvenu zaštitu te prijave i odjave osoba koje su ostvarile pravo na zdravstvenu zaštitu
* obavlja kontrolu okolnosti i činjenica koje utječu na daljnje korištenje priznatog prava na zdravstvenu zaštitu (preispitivanje prava za zdravstvenu zaštitu)
* svakodnevni (savjetodavni) rad sa strankama te upućivanje istih o pravima i po potrebi koordinacija s drugim tijelima državne uprave i institucijama
* izdaje potvrde o statusima i pravima iz službenih evidencija koje se odnose na djelokrug Odsjeka sukladno zakonskim propisima
* obavlja i druge poslove po nalogu pročelnika i drugih nadređenih osoba.

Podaci o plaći:

Za vrijeme vježbeničkog staža vježbeniku pripada plaća u visini 85% vrijednosti osnovne plaće radnog mjesta (koeficijent za predmetno radno mjesto je 4,60 dok je bruto osnovica za obračun plaće 410,00 EUR. Plaću čini umnožak koeficijenta i osnovice za obračun plaće, uvećan za 0,5% za svaku navršenu godinu radnog staža.)

Način obavljanja prethodne provjere znanja i sposobnosti kandidata:

Za kandidate prijavljene na javni natječaj koji su podnijeli pravodobnu i urednu prijavu te ispunjavaju formalne uvjete provest će se postupak prethodne provjere znanja i sposobnosti koji obuhvaća pisano testiranje i intervju.

Smatra se da je kandidat, koji nije pristupio prethodnoj provjeri znanja i sposobnosti povukao prijavu na oglas.

Postupak testiranja i intervjua provest će Povjerenstvo za provođenje oglasa. Pisano testiranje obuhvaća provjeru znanja iz pravnih i stručnih izvora iz područja rada Upravnog odjela. Za svaki dio provjere kandidatima se dodjeljuje broj bodova od 1 do 10.

Na pisanom testiranju nije dozvoljeno koristiti se literaturom i zabilješkama, napuštati prostoriju, razgovarati s ostalim kandidatima niti na bilo koji drugi način remetiti koncentraciju kandidata, a mobitel je potrebno isključiti.

Intervju se provodi samo s kandidatima koji su ostvarili najmanje 50% iz pisane provjere znanja i sposobnosti. Povjerenstvo kroz razgovor s kandidatima prilikom intervjua utvrđuje interese, profesionalne ciljeve i motivaciju za rad na tim poslovima.

Kandidati koji će moći pristupiti intervjuu bit će o tome obaviješteni.

Nakon provedenog testiranja i razgovora (intervju), Povjerenstvo za provođenje natječaja utvrđuje rang listu kandidata prema ukupnom broju ostvarenih bodova.

Područje testiranja te pravni i stručni izvori za pripremanje kandidata:

* Zakon o lokalnoj i područnoj (regionalnoj) samoupravi („Narodne novine“ broj [33/01](https://www.zakon.hr/cms.htm?id=260), [60/01](https://www.zakon.hr/cms.htm?id=261), [129/05](https://www.zakon.hr/cms.htm?id=262), [109/07](https://www.zakon.hr/cms.htm?id=263), [125/08](https://www.zakon.hr/cms.htm?id=264), [36/09](https://www.zakon.hr/cms.htm?id=265), [36/09](https://www.zakon.hr/cms.htm?id=266), [150/11](https://www.zakon.hr/cms.htm?id=267), [144/12](https://www.zakon.hr/cms.htm?id=268), [19/13](https://www.zakon.hr/cms.htm?id=285), [137/15](https://www.zakon.hr/cms.htm?id=15727), [123/17](https://www.zakon.hr/cms.htm?id=26157), [98/19](https://www.zakon.hr/cms.htm?id=40763), [144/20](https://www.zakon.hr/cms.htm?id=46702))
* Zakon o službenicima i namještenicima u lokalnoj i područnoj (regionalnoj) samoupravi („Narodne novine“, [86/08](https://www.zakon.hr/cms.htm?id=31613), [61/11](https://www.zakon.hr/cms.htm?id=31611), [4/18](https://www.zakon.hr/cms.htm?id=31615), [112/19](https://www.zakon.hr/cms.htm?id=41367))
* Zakon o općem upravnom postupku („Narodne novine“ broj 47/09 i 110/21)
* Zakon o hrvatskim braniteljima iz Domovinskog rata i članovima njihovih obitelji („Narodne novine" broj 121/17, 98/19, 84/21 i 156/23)
* Zakon o obveznom zdravstvenom osiguranju („Narodne novine" broj 80/13, 137/13, 98/19 i 33/23 — Glave I. — III.)
* Pravilnik o načinu ostvarivanja prava na naknadu za nezaposlene hrvatske branitelje iz Domovinskog rata i članove njihovih obitelji („Narodne novine" broj 56/22)
* Pravilnik o načinu ostvarivanja prava na jednokratnu novčanu pomoć za hrvatske branitelje iz Domovinskog rata i članove njihovih obitelji („Narodne novine" broj 12/18, 56/22 i 40/24)
* Pravilnik o mjerilima i postupku za utvrđivanje nesposobnosti za samostalan život i rad i nedostatak sredstava za uzdržavanje za osobe s prebivalištem u Republici Hrvatskoj kojima se zdravstvena zaštita ne osigurava po drugoj osnovi („Narodne novine" broj 39/02)

Postupak testiranja:

Na testiranje je potrebno donijeti osobnu iskaznicu ili drugu ispravu na kojoj se nalazi fotografija s kojom se dokazuje identitet osobe. Ne postoji mogućnost naknadnog pisanog testiranja, bez obzira na razloge koje pojedinog kandidata eventualno spriječe da testiranju pristupi u naznačeno vrijeme. Smatra se da je kandidat koji nije pristupio testiranju povukao prijavu na oglas. Nakon utvrđivanja identiteta i svojstva kandidata, kandidatima će biti podijeljena test iz navedenih područja testiranja.

Vrijeme trajanja testiranja – 60 minuta.

Za vrijeme testiranja nije dopušteno:

- koristiti se bilo kakvom literaturom odnosno bilješkama

- koristiti mobitel ili druga komunikacijska sredstva

- napuštati prostoriju u kojoj se provjera odvija

- razgovarati s ostalim kandidatima niti na bilo koji način remetiti koncentraciju

Poziv na testiranje bit će objavljen najmanje 5 dana prije testiranja na web stranicama Međimurske županije – [www.medjimurska-zupanija](http://www.medjimurska-zupanija). hr i na oglasnoj ploči Međimurske županije, Čakovec, R. Boškovića 2.

Ostale upute:

Podnositelji prijava dužni su u prijavi priložiti sve priloge i podatke naznačene u natječaju i to u obliku navedenom u natječaju budući da manjak samo jedne isprave ili dostava jedne isprave u obliku koji nije naveden u natječaju isključuje podnositelja iz statusa kandidata. Ukoliko podnositelj prijave utvrdi da je potrebno dopuniti prijavu koja je već podnijeta, to je moguće učiniti zaključno do isteka roka u oglasu.

Nadalje, prijave kandidata koji ne ispunjavaju formalne uvjete za prijam u službu navedene u natječaju ne upućuju se u daljnji postupak provjere znanja i sposobnosti i o tome će se podnositelji prijava obavijestiti pisanim putem.

 POVJERENSTVO ZA PROVOĐENJE JAVNOG NATJEČAJA